Sosialemediaplasings oor plaasmoorde: MRK stel sy kant  Een van die inskrywings wat die DA na die Menseregtekommissie verwys het. Die Menseregtekommissie (MRK) sê hy beskou enige bedreiging van die reg op lewe, vryheid, veiligheid, gelykheid en waardigheid in ŉ uiters ernstige lig. Die MRK het bevestig dat hy wel ondersoek instel na ŉ klagte wat hy ontvang het oor sosialemediaplasings wat plaasmoorde verheerlik en uitsprake wat teen persone gerig is op grond van hul ras. “Die MRK beskou die aanhitsing of oproep tot geweld teen persone op grond van ras of op enige ander verbode grondslag in ŉ uiters ernstige lig en ondersoek die saak,” het Gushwell Brooks, woordvoerder van die MRK, gesê. Ten einde maatskaplike samehorigheid in Suid-Afrika te laat floreer moet die veiligheid en vryhede van alle Suid-Afrikaners gewaarborg word en moet die staat, en veral die Suid-Afrikaanse Polisiediens (SAPD), dus die veiligheid van almal verseker teen die vlaag misdaad – insluitend misdade wat op plase gepleeg word. “Gepaardgaande rassisme en uitsprake wat gerig is op die verheerliking van hierdie gruwelike misdade, veral dié wat op bepaalde groepe op grond van ras gerig is, behoort egter geen plek in Suid-Afrika te hê nie.” Die DA het die afgelope maand verskeie sosialemediaplasings, wat oënskynlik plaasmoorde en -aanvalle verheerlik, na die MRK verwys om as haatspraak ondersoek te word. Die MRK het egter aanvanklik dié klagtes summier verwerp en gesê die polisie is in ŉ beter posisie om dit te ondersoek. “Hoewel die kommissie saamstem dat hierdie soort inhoud onaanvaarbaar en onregmatig is, is dit eerstens, soos jy in jou klagte uitwys, ŉ misdaad. “Misdaad val onder die polisie en die Nasionale Vervolgingsgesag (NVG) en is strafbaar deur heelwat strenger meganismes as wat die MRK tot sy beskikking het,” het die MRK se aanvanklike antwoord aan die DA gelui. Dianne Kohler Barnard, DA-parlementslid en voorsitter van die party se werksgroep oor landelike veiligheid, sê dié party vertrou dat die kommissie van nou af sy mandaat ernstig sal opneem en die blatante misbruik van menseregte en haatspraak spesifiek rakende plaasaanvalle en -moorde onder die loep sal neem. “Geweld en haatspraak teen sekere rassegroepe kan nie geduld word nie. Indien sulke voorvalle voorkom, moet dit ondersoek en die skuldiges gestraf word.”